CENTAR ZA ODGOJ I OBRAZOVANJE

**VELIKA GORICA**

#### S T A T U T

**2021.**

**(PROČIŠĆENI TEKST)**

Na temelju članka 54.stavka. 1. Zakona o ustanovama ( Narodne novine NN 76/93, 29/97, 47/99, 35/08, 127/19), članka 161. stavka. 2 Zakona o socijalnoj skrbi (Narodne novine [157/13](http://www.zakon.hr/cms.htm?id=1675), [152/14](http://www.zakon.hr/cms.htm?id=1677), [99/15](http://www.zakon.hr/cms.htm?id=12780), [52/16](http://www.zakon.hr/cms.htm?id=16812), [16/17](https://www.zakon.hr/cms.htm?id=17761), [130/17](https://www.zakon.hr/cms.htm?id=26201), [98/19](https://www.zakon.hr/cms.htm?id=40781), 64/20) i članka 82. Statuta Centra za odgoj i obrazovanje Velika Gorica, Upravno vijeće na sjednici održanoj 16.12. 2021.god. donijelo je:

STATUT

CENTRA ZA ODGOJ I OBRAZOVANJE

VELIKA GORICA

**I. OPĆE ODREDBE**

**Članak 1.**

Ovim Statutom utvrđuje se:

* status
* naziv i sjedište
* djelatnost
* pečat i znak
* prijam i otpust korisnika
* pravni položaj
* zastupanje i predstavljanje
* unutarnji ustroj
* tijela Centra djelokrug njihova rada
* javnost rada
* opći akti
* unutarnji nadzor
* zaštita tajnosti podataka
* i ostala pitanja značajna za rad Centra za odgoj i obrazovanje Velika Gorica (u daljnem tekstu: Centar)

Izrazi koji se koriste u ovome Statutu, a imaju rodno značenje, koriste se neutralno i odnose se jednako na muški i ženski spol.

**Članak 2.**

Centar djeluje od 1939.godine.

Od 1954. godine registriran je pod nazivom Zavod sa pomoćnom školom u Velikoj Gorici, a osnivač je Narodna Republika Hrvatska.

Rješenjem Narodnog odbora grada Zagreba od 22. 06. 1962. nastavio je djelovanje kao samostalna specijalna socijalna ustanova pod nazivom: Specijalni zavod za rehabilitaciju djece u Velikoj Gorici.

Temeljem članka 78. stavak 1. Zakona o ustanovama postao je javna ustanova.

Rješenjem Trgovačkog suda od 22. rujna 2003. Centar za odgoj i obrazovanje djece i mladeži mijenja naziv u sadašnji naziv Centar za odgoj i obrazovanje Velika Gorica.

**Članak 3.**

Osnivačka prava nad Centrom ima Republika Hrvatska.

Prava i dužnosti osnivača obavlja ministarstvo nadležno za poslove socijalne skrbi (dalje: Ministarstvo).

1. **STATUS, NAZIV, SJEDIŠTE, DJELATNOST, PEČAT I ZNAK CENTRA**

**Članak 4.**

Centar obavlja svoju djelatnost, posluje i sudjeluje u pravnom prometu pod nazivom: **CENTAR ZA ODGOJ I OBRAZOVANJE VELIKA GORICA.**

Naziv Centra je ispisan na ploči koja je istaknuta na zgradi Centra.

**Članak 5**.

Sjedište Centra je u Velikoj Gorici, Zagrebačka br. 90.

Centar ima Dislociranu jedinicu u Velikoj Gorici, Kolodvorska 68.

**Članak 6.**

O promjeni naziva i sjedišta Centra odlučuje osnivač.

**Članak 7.**

"Djelatnost Centra je:

1. za djecu i mlade s teškoćama u razvoju (djeca i mladi s lakšim ili umjerenim intelektualnim i mentalnim oštećenjima u dobi od 5 do 21 godine života) pružanje sljedećih vrsta socijalnih usluga;

- usluga smještaja

- usluga poludnevnog boravka

- usluga cjelodnevnog boravka

- usluga individualne psihosocijalne podrške u obitelji

- usluga individualne psihosocijalne podrške kod pružatelja usluge

- usluga grupne psihosocijalne podrške kod pružatelja usluge

- usluga rane intervencije

- usluga pomoći pri uključivanju u programe odgoja i obrazovanja (integracija)

- usluga savjetovanja i pomaganja

1. za odrasle osobe s invaliditetom (tjelesnim, intelektualnim, osjetilnim, mentalnim ili

intelektualnim i mentalnim oštećenjem) pružanjem sljedećih vrsta socijalnih usluga;

- usluga poludnevnog boravka

- usluga cjelodnevnog boravka

- usluga organiziranog stanovanja uz povremenu podršku

- usluga individualne psihosocijalne podrške u obitelji

- usluga individualne psihosocijalne podrške kod pružatelja usluge

- usluga grupne psihosocijalne podrške kod pružatelja usluge

- usluga savjetovanja i pomaganja

Centar provodi i aktivnosti timske procjene potreba, interesa i preostalih sposobnosti djece, mladih i odraslih osoba radi davanja mišljenja o potrebi pružanja usluga psihosocijalne podrške, rane intervencije i pomoći pri uključivanju u programe odgoja i obrazovanja (integracija) te primjerenoj vrsti, trajanju i učestalosti potrebne usluge.

1. obavljanje osnovnoškolskog odgoja i obrazovanja po posebnom programu;

- posebni program uz individualizirane postupke

- posebni program za stjecanje kompetencija u aktivnostima svakodnevnog života i

rada"

**Članak 8.**

U Centru se provodi program osnovnoškolskog obrazovanja za djecu i mlade s teškoćama u razvoju po posebnom programu pod uvjetima koje propisuje ministar nadležan za obrazovanje.

**Članak 9.**

Centar može promijeniti djelatnost.

Odluku o promjeni djelatnosti donosi Upravno vijeće uz suglasnost Ministarstva.

**Članak 10.**

Centar ima pečat s grbom Republike Hrvatske, nazivom i sjedištem Centra, promjera 38 mm koji se koristi za javne isprave koje je Centar ovlašten donositi kao što su svjedodžbe, uvjerenja i potvrde o evidencijama podataka iz djelatnosti obrazovanja.

Naručivanje, uporaba i zamjena pečata s grbom Republike Hrvatske vrši se na način propisan zakonom uz odobrenje Ministarstva pravosuđa.

**Članak 11.**

Za svakodnevno poslovanje Centar koristi pečat bez grba, promjera 24 mm, koji sadrži puni naziv i sjedište Centra.

Za urudžbiranje akta koristi se štambilj pravokutnog oblika 74 mm - 35 mm.

Ukoliko ima više pečata ili štambilja oni moraju biti označeni rednim brojem.

Ravnatelj donosi posebnu odluku o broju pečata, štambilja, načinu njihova korištenja te osobama odgovornim za njihovo čuvanje.

**Članak 12.**

Centar ima vizualni zaštitni znak – oval slovo „C“ unutar kojeg su dva nasmijana dječja lica, cvijet i VG.

1. **PRIJAM I OTPUST KORISNIKA**

**Članak 13.**

Prijam korisnika u Centar kao i otpust korisnika iz Centra obavlja se na način propisan Zakonom o socijalnoj skrbi, temeljem rješenja o priznavanju prava na socijalnu uslugu nadležnog centra za socijalnu skrb, nalaza i mišljenja prvostupanjskog tijela vještačenja te medicinske dokumentacije.

O prijamu i otpustu korisnika odlučuje Komisija za prijam i otpust korisnika koju imenuje ravnatelj.

**Članak 14.**

Komisiju za prijam i otpust imenuje ravnatelj.

Rad i sastav Komisije za prijam i otpust korisnika uređen je Pravilnikom o prijmu i otpustu korisnika.

**IV. PRAVNI POLOŽAJ CENTRA**

**Članak 15.**

Centar je javna ustanova socijalne skrbi, upisan je kao pravna osoba u Sudski registar kod Trgovačkog suda u Zagrebu i u Upisnik ustanova koji vodi Ministarstvo.

**Članak 16.**

Centar posluje samostalno i obavlja svoju djelatnost radi koje je osnovan u skladu i na način određen zakonom, ovim Statutom i drugim općim aktima Centra i pravilima struke.

**Članak 17.**

Centar može u pravnom prometu stjecati prava i preuzimati obveze, može biti vlasnikom pokretnih i nepokretnih stvari, te može biti strankom u postupcima pred sudovima, drugim državnim tijelima i tijelima s javnim ovlastima sukladno zakonu i ovom Statutu.

**Članak 18.**

Imovinu Centra čine sve nekretnine i pokretnine, te druga imovinska prava koja su do 24. kolovoza 1993. godine, danom stupanja na snagu Zakona o ustanovama, bile društvena sredstva na kojima je pravo raspolaganja i korištenja imao Centar.

**Članak 19.**

Za obveze u pravnom prometu Centar odgovara cijelom svojom imovinom.

Osnivač Centra solidarno i neograničeno odgovara za njegove obveze.

**Članak 20.**

Centar ima svoj žiro račun preko kojeg obavlja promet novčanih sredstava.

1. **ZASTUPANJE I PREDSTAVLJANJE CENTRA**

**Članak 21.**

Centar predstavlja i zastupa ravnatelj.

**Članak 22.**

Ravnatelj Centra ima sva ovlaštenja u pravnom prometu u okviru djelatnosti Centra upisane u Sudski registar, a u skladu s ovim Statutom.

**Članak 23.**

Ravnatelj ne može bez posebnog odobrenja Ministarstva nastupiti kao druga ugovorna strana i sa Centrom sklapati ugovore u svoje ime i za svoj račun, u svoje ime i za račun trećih osoba ili u ime i za račun trećih osoba.

**Članak 24.**

Akte Centra potpisuju ravnatelj i drugi za to ovlašteni radnik.

U odnosima sa bankom i Financijskom agencijom akte zajedno potpisuju ravnatelj i za to ovlašteni radnik.

**VI. UNUTARNJE USTROJSTVO**

**Članak 25**.

Djelatnost Centra obavlja se u sjedištu Centra u Velikoj Gorici, Zagrebačka 90 te u Dislociranoj jedinici „Kolodvorska“, Velika Gorica, Kolodvorska 68.

U sjedištu Centra djelatnost je organizirana u okviru sljedećih ustrojstvenih jedinica (odjela);

1. Odjel osnovnog obrazovanja po posebnom programu (škola)
2. Odjel odgoja i edukacijske rehabilitacije
3. Odjel izvaninstitucijskih usluga
4. Odjel njege i brige o zdravlju korisnika
5. Ustrojbena jedinica prehrambeno-tehničkih poslova

Rad u Dislociranoj jedinici Kolodvorska 68 organiziran je bez ustrojavanja odjela pod neposrednim rukovođenjem voditelja Dislocirane jedinice.

Financijsko-računovodstveni i administrativni poslovi te poslovi zaštite na radu i zaštite od požara obavljaju se pod neposrednim rukovođenjem ravnatelja.

Pomoćno-tehnički poslovni obavljaju se na svim lokacijama Centra.

Računovodstveni i administrativni poslovi obavljaju se pod neposrednim rukovođenjem ravnatelja

Odjeli i ustrojbena jedinica imaju voditelja koje imenuje i razrješava ravnatelj između radnika odjela/ustrojbene jedinice.

Unutarnji ustroj Centra pobliže je reguliran Pravilnikom o unutarnjem ustrojstvu i sistematizaciji poslova.

**1. ODJEL OSNOVNOG OBRAZOVANJA PO POSEBNOM PROGRAMU (ŠKOLA)**

**Članak 26**.

U odjelu osnovnoškolskog odgoja i obrazovanja Centar pruža sljedeće usluge:

* neposredni odgojni, osnovnoškolski obrazovni rad u redovnoj i izbornoj nastavi,
* izvannastavne i izvanškolske aktivnosti (rad grupa raznih tematskih sadržaja),
* pedagoško praćenje i procjena
* logopedski tretman
* odabir udžbenika i pripremu didaktičkog materijala,
* profesionalno informiranje i usmjeravanje
* organizaciju izleta, ekskurzija i škole u prirodi
* kulturno-umjetničke, športske, tehničke, društvene i druge aktivnosti,
* djelatnost školske knjižnice,
* stručno usavršavanje učitelja i stručnih suradnika.

**Članak 27**.

U školi se organizira savjetovalište za djecu i mlade s teškoćama u razvoju i njihove obitelji.

Savjetodavni rad provode stručni radnici Centra.

**Članak 28.**

Stručna tijela škole su:

* Učiteljsko vijeće
* Razredno vijeće
* Razrednik

Stručna tijela odlučuju o svim stručnim pitanjima odgojno-obrazovanog rada u okviru svog djelovanja utvrđenog zakonom i posebnim općim aktima Centra.

**UČITELJSKO VIJEĆE**

**Članak 29**.

Učiteljsko vijeće čine svi učitelji i stručni suradnici (pedagog, psiholog, logoped).

**Članak 30.**

Učiteljsko vijeće saziva i vodi ravnatelj, a u njegovoj odsutnosti ovlašteni zamjenik.

Sjednice Učiteljskog vijeća održavaju se po potrebi, a najmanje dva puta u svakom obrazovnom razdoblju, a obvezno se održavaju na početku školske godine i na kraju svakog obrazovnog razdoblja.

Ravnatelj je dužan sazvati sjednicu Učiteljskog vijeća kada to zatraži Upravno vijeće, najmanje petina članova Učiteljskog vijeća ili na zahtjev Razrednog vijeća.

Sjednice učiteljskog vijeća obavezne su za sve učitelje i stručne suradnike (pedagog, psiholog i logoped).

**Članak 31**.

Na sjednicama **Učiteljskog vijeća** vodi se zapisnik u koji se osim odluka i zaključaka unose i odvojena mišljenja pojedinih članova kada to oni zatraže.

Zapisnik potpisuje ravnatelj ili njegov zamjenik koji je vodio sjednicu i zapisničar kojeg Vijeće bira između svojih članova.

Odluke i zaključci Učiteljskog vijeća smatraju se usvojenima kada za njih glasuje većina članova Vijeća.

Rad Učiteljskog vijeća je detaljnije reguliran Poslovnikom o radu Učiteljskog vijeća.

**Članak 32**.

U izvršavanju svojih zadataka Učiteljsko vijeće:

* priprema i predlaže planove i programe odgojno-obrazovnog i stručnog rada,
* brine se o uspješnom ostvarivanju odgoja i obrazovanja i drugog stručnog rada, o primjeni suvremenih oblika i metoda nastavnog i odgojnog rada
* analizira i ocjenjuje rezultate odgojno-obrazovnog i stručnog rada,
* predlaže organizaciju odgojno-obrazovnog i drugog stručnog rada (razredni odjeli, učenici po razredima, raspoređivanje učitelja po razredima, razrednim odjelima, nastavnim predmetima, razrednike) i poduzima mjere za unapređivanje istog,
* preporučuje organizacijske oblike odgojno – obrazovnih aktivnosti,
* imenuje ispitne komisije za razredne i predmetne ispite, utvrđuje konačnu ocjenu uspjeha na prigovor roditelja, staratelja
* rješava molbe, žalbe i zahtjeve roditelja i skrbnika
* odlučuje o prijelazu učenika iz nižeg u viši razred
* odlučuje o nagradama i pohvalama učenicima, izriče pedagoške mjere i provodi postupak sukladno Pravilniku o pedagoškim mjerama
* sudjeluje i pruža pomoć u radu organizacijama i društvima učenika (učenička zadruga, eko škola i sportski klub),
* predlaže mjere za stručno usavršavanje i permanentno obrazovanje učitelja i drugih stručnih djelatnika u odgojno-obrazovnom procesu
* obavlja i druge poslove koji se zakonom, ovim statutom ili drugim općim aktima u nadležnost Centra

**RAZREDNO VIJEĆE**

**Članak 33**.

Razredno vijeće čine učitelji/nastavnici koji izvode nastavu u razrednom odjelu.

U rad Razrednog vijeća prema potrebi uključuju se i drugi stručni radnici.

Razredno vijeće radi na sjednicama koje saziva razrednik, drugi učitelj ili stručni suradnik.

Sjednice Razrednog vijeća vodi pedagog ili razrednik.

Na sjednicama Razrednog vijeća vodi se zapisnik, a potpisuju ga voditelj sjednice i zapisničar.

**Članak 34**.

Razredno vijeće:

* se brine o odgoju i obrazovanju učenika u razrednom odjelu, odnosno u odgojno obrazovnoj skupini,
* brine se o izvođenju nastave i o ostvarenju nastavnog plana i programa rada
* brine se o svladavanju nastavnog i odgojnog plana i programa od strane učenika,
* brine se o disciplini i ponašanju učenika,
* brine se o socijalnoj i zdravstvenoj zaštiti učenika,
* utvrđuje opći uspjeh učenika, na prijedlog razrednika daje mišljenje o polaganju predmetnog i razrednog ispita te o ponavljanju razreda
* predlaže pedagoške mjere i odlučuje o njihovom izricanju, predlaže učenike za pohvale i nagrade
* vodi brigu o sudjelovanju učenika u izvannastavnim i izvanškolskim aktivnostima u Centru i izvan Centra
* odobrava odsustvo učenika sa nastave do sedam dana
* odgovara za rad i uspjeh razrednog odjela
* surađuje sa roditeljima ili skrbnicima u rješavanju odgojno-obrazovnih zadataka i problema
* obavlja i druge poslove utvrđene ovim Statutom ili drugim općim aktima Centra.

**Članak 35**.

Sjednicama Razrednog vijeća dužni su prisustvovati svi članovi Razrednog vijeća.

Sjednice Razrednog vijeća održavaju se po potrebi, a najmanje četiri puta na godinu.

Sjednica Razrednog vijeća mora se sazvati na zahtjev Upravnog vijeća, Učiteljskog vijeća, ravnatelja ili jedne trećine članova Razrednog vijeća.

Odluke se donose većinom glasova nazočnih članova.

Član Razrednog vijeća koji nije zadovoljan s odlukom ili zaključkom Razrednog vijeća ima pravo podnijeti pisani prigovor Učiteljskom vijeću u roku tri dana od održavanja sjednice Razrednog vijeća.

**RAZREDNIK**

**Članak 36**.

Razrednik je stručni voditelj razrednog odjela.

Svaki razred ima razrednika kojeg imenuje ravnatelj u pravilu na početku školske godine iz reda učitelja koji izvode nastavu u tom razredu a na prijedlog Učiteljskog vijeća.

**Članak 37.**

Razrednik obavlja pedagoške i administrativne poslove razrednog odjela i to:

* vodi brigu o realizaciji godišnjeg plana rada i nastavnog plana i programa za razredni odjel,
* vodi brigu o redovitom pohađanju nastave i izvannastavnih aktivnosti,
* prati rad i razvoj učenika,
* izrađuje individualni plan i program
* vodi brigu o razrednoj dokumentaciji, ispunjava i potpisuje razredne svjedodžbe, svjedodžbe prijelaznice i učeničke knjižice
* podnosi izvješće o radu razrednog odjela Učiteljskom vijeću i ravnatelju/ici,
* izvješćuje učenike i njihove roditelje, staratelje o postignutim rezultatima u nastavi, izvannastavnim aktivnostima i vladanju
* po potrebi priprema i vodi sjednice Razrednog vijeća te piše zapisnik
* predlaže pedagoške mjere i odlučuje o njihovu izricanju,
* brine o redovitom ocjenjivanju učenika, predlaže pohvale i nagrade
* odobrava odsustvo učenika sa nastave do tri dana
* utvrđuje opći uspjeh učenika
* organiziranje pomoći učenicima,
* obavještavanje roditelja, skrbnika ili udomitelja učenika o postignutom uspjehu u nastavi, izvannastavnim aktivnostima i vladanju,
* obavlja i druge poslove utvrđene Statutom i drugim općim aktima.

**DISLOCIRANA JEDINICA „KOLODVORSKA“, KOLODVORSKA 68, VELIKA GORICA**

**Članak 38.**

Dislocirana jedinica “Kolodvorska“ je ustrojena jedinica Centra.

**Članak 39**.

U Dislociranoj jedinici “Kolodvorska“ Centar korisnicima pruža sljedeće usluge:

1. za djecu i mlade s teškoćama u razvoju od 17 do 21 godine;

- usluga poludnevnog boravka

- usluga cjelodnevnog boravka

- usluga individualne psihosocijalne podrške u obitelji

- usluga individualne psihosocijalne podrške kod pružatelja usluge

- usluga grupne psihosocijalne podrške kod pružatelja usluge

- usluga savjetovanja i pomaganja

U Dislociranoj jedinici „Kolodvorska“ osim gore navedenih usluga, provodi se i osnovnoškolski odgoj i obrazovanje po posebnom programu.

1. za odrasle osobe s invaliditetom (tjelesnim, intelektualnim, osjetilnim, mentalnim ili

intelektualnim i mentalnim oštećenjem) pružanjem sljedećih vrsta usluga;

- usluga poludnevnog boravka

- usluga cjelodnevnog boravka

- usluga organiziranog stanovanja uz povremenu podršku

- usluga individualne psihosocijalne podrške u obitelji

- usluga individualne psihosocijalne podrške kod pružatelja usluge

- usluga grupne psihosocijalne podrške kod pružatelja usluge

- usluga savjetovanja i pomaganja

**Članak 40**.

U Dislociranoj jedinici, u okviru djelatnosti Dislocirane jedinice, djelatnost i poslovanje organizira i vodi voditelj dislocirane jedinice u dogovoru s ravnateljem.

**Članak 41.**

Voditelja Dislocirane jedinice imenuje i razrješava ravnatelj između stručnih radnika Dislocirane jedinice.

**VII. TIJELA CENTRA**

1. **UPRAVNO VIJEĆE**

**Članak 42.**

Centrom upravlja Upravno vijeće.

Upravno vijeće čine tri predstavnika osnivača, jedan predstavnik svih radnika zaposlenih u Centru (predstavnik radnika bira se na prijedlog svih radnika zaposlenih u Domu) i jedan predstavnik korisnika Centra, odnosno njegov skrbnik.

Predstavnici osnivača u Upravnom vijeću moraju imati najmanje završen preddipomski i diplomski sveučilišni studij ili integrirani preddiplomski i diplomski sveučilišni studij i radni staž na poslovima u djelatnosti socijalne skrbi, iznimno u drugoj društvenoj ili humanističkoj djelatnosti.

Članove Upravnog vijeća, predstavnike osnivača i predstavnika korisnika, imenuje osnivač na mandat od četiri godine.

Člana Upravnog vijeća, predstavnika korisnika, predlažu korisnici Centra na skupu korisnika.

Člana Upravnog vijeća, predstavnika radnika zaposlenih u Centru, na mandat od četiri godine imenuje radničko vijeće, a ako ono nije utemeljeno, predstavnika radnika biraju radnici na slobodnim i neposrednim izborima, tajnim glasovanjem, sukladno odredbama Zakona o radu.

**Članak 43.**

Mandat članova upravnog vijeća traje 4 godine.

Naknadu za rad članova upravnog vijeća Centra utvrđuje osnivač ako za tu namjenu Centar ima osigurana sredstva.

**Članak 44**.

Upravno vijeće na prvoj sjednici bira predsjednika i zamjenika predsjednika Upravnog vijeća između predstavnika osnivača.

**Članak 45.**

Član Upravnog vijeća može biti razriješen dužnosti i prije isteka vremena na koje je imenovan ako:

* sam zatraži razrješenje,
* ne ispunjava dužnosti člana,
* izgubi sposobnost obnašanja dužnosti,
* svojim ponašanjem povrijedi ugled dužnosti koju obnaša.

Postupak radi utvrđivanja uvjeta za razrješenje članova mogu pokrenuti predsjednik ili najmanje dva člana upravnog vijeća podnošenjem zahtjeva.

Ministarstvo može razriješiti člana Upravnog vijeća temeljem neposrednog saznanja o okolnostima iz stavka 1. ovog članka ili donošenjem odluke o zahtjevu iz stavka 2. ovog članka.

Odluku o razrješenju člana upravnog vijeća predstavnika osnivača, predstavnika korisnika Centra i radnika Centra donosi ministar nadležan za poslove socijalne skrbi. U tom slučaju odlukom o razrješenju imenuje se novi član kojem mandat teče do isteka mandata razriješenog člana.

Upravno vijeće Centra dužno je 90 dana prije isteka mandata izvijestiti osnivača o isteku mandata člana upravnog vijeća

**Članak 46**.

Upravno vijeće Centra obavlja poslove u skladu s aktom o osnivanju a osobito::

* donosi programe rada i razvoja Centra na prijedlog ravnatelja te nadzire njihovo izvršenje,
* utvrđuje financijski plan i godišnji obračun na prijedlog ravnatelja,
* odlučuje o potrebi ulaganja i nabavci vrjednije opreme za Centar te nadzire uporabu tih sredstava,
* donosi odluke o stjecanju, opterećenju i otuđenju pojedinačne vrijednosti nekretnina i pokretnina u vlasništvu i druge imovine te izvođenju investicijskih radova u vrijednosti od 200.000,00 do 500.000,00 kuna bez PDV-a samostalno, a iznad toga uz suglasnost osnivača
* donosi statut Centra uz prethodnu suglasnost Ministarstva
* imenuje i razrješava ravnatelja Centra i sklapa s njim ugovor o radu,
* donosi opće akte, osim onih koje temeljem Statuta donosi ravnatelj ili Stručno vijeće,
* donosi odluku o promjeni ili proširenju djelatnosti Centra uz suglasnost Ministarstva,
* osniva stručna, nadzorna i savjetodavna tijela,
* predlaže Ministarstvu statusne promjene, pripojenje i podjelu Centra,
* donosi odluku o udruživanju Centra u zajednicu ustanova uz suglasnost Ministarstva,
* donosi odluke u drugom stupnju u svezi s predmetima kojima se odlučuje o pojedinim pravima radnika,
* odlučuje o svim drugim pitanjima iz djelatnosti Centra, ako ovim Statutom ili drugim općim aktom nisu stavljeni u nadležnost nekog drugog tijela,
* obavlja i druge poslove propisane posebnim zakonom.

U odnosu na djelatnost obrazovanja koju Centar obavlja unutar djelatnosti socijalne skrbi Upravno vijeće ima ovlaštenja Školskog odbora.

**Članak 47.**

Upravno vijeće obavlja poslove iz svoje nadležnosti na sjednicama.

Upravno vijeće Centra donosi odluke natpolovičnom većinom ukupnog broja članova.

Upravno vijeće donosi Poslovnik o radu kojim se pobliže određuju pitanja koja nisu regulirana odredbama zakona i ovoga Statuta.

**Članak 48.**

Sjednice Upravnog vijeća saziva predsjednik po ukazanoj potrebi, a najmanje 3 mjeseca nakon održane prethodne sjednice.

Predsjednik Upravnog vijeća dužan je sazvati sjednicu na zahtjev ravnatelja, odnosno većine članova Upravnog vijeća.

Predsjednik Upravnog vijeća predlaže dnevni red i upravlja sjednicom, a u njegovoj odsutnosti ili spriječenosti zamjenik predsjednika Upravnog vijeća ili ukoliko je i odsutan član Upravnog vijeća iz reda osnivača.

Na sjednicama Upravnog vijeća vodi se zapisnik, a način propisan Poslovnikom o radu Upravnog vijeća.

**Članak 49**.

Kad Upravno vijeće odlučuje o pravima, obvezama ili odgovornosti radnika Centra, na sjednicu se obvezno poziva radnik o kome se odlučuje.

**Članak 50**.

Za proučavanje i razmatranje pojedinih stručnih i drugih pitanja od značaja za rad i odlučivanje Upravnog vijeća i pripremanje i praćenje izvršavanja odluka, Upravno vijeće može osnivati radne skupine i druga tijela može se angažirati i pojedinca kao stručnu osobu.

**2. RAVNATELJ**

**Članak 51.**

Voditelj Centra je ravnatelj.

Ravnatelj Centra obavlja slijedeće poslove;

* organizira, vodi i nadzire rad i poslovanje Centra
* zastupa i predstavlja Centar
* zastupa Centar u svim postupcima pred sudovima, upravnim i drugim državnim tijelima, te pravnim osobama s javnim ovlastima
* organizira i vodi stručni rad Centra
* poduzima sve pravne radnje u ime i za račun Centra
* predlaže Upravnom vijeću Financijski plan Centra te dostavlja na znanje Godišnji obračun

- donosi odluke o stjecanju, opterećenju i otuđenju pojedinačne vrijednosti nekretnina i pokretnina u vlasništvu i druge imovine te izvođenju investicijskih radova u vrijednosti do 200.000,00 kuna bez PDV-a samostalno

* predlaže Upravnom vijeću Godišnji plan i program rada Centra i Školski kurikulum u suradnji s Učiteljskim vijećem
* daje izvještaj o radu Centra
* donosi Plan nabave roba, usluga i radova Centra
* sudjeluje u izradi općih pravnih akata i njihovom usklađenju s zakonskim propisima
* odlučuje o zasnivanju i prestanku radnog odnosa
* donosi odluke o pojedinačnim pravima radnika u slučajevima utvrđenim zakonom i općim aktima
* brine se o provedbi odluka i zaključaka Upravnog i Stručnog vijeća
* koordinira rad svih odjela i ustrojbenih jedinica u suradnji s voditeljima
* planira rad, saziva i vodi sjednice Učiteljskog vijeća
* vrši nadzor nad pravilnom uporabom financijskih sredstava
* nadzire čuvanje imovine
* poduzima mjere propisane zakonom zbog neizvršavanja poslova ili zbog neispunjavanja drugih obaveza iz radnog odnosa
* nadzire rad voditelja i radnika Centra
* može dati punomoć drugoj osobi da u granicama svojih ovlasti zastupa Centar u pravnom prometu
* organizira sastanke tijela Centra, stručne skupove te stručno usavršavanje radnika
* surađuje sa stručnim radnicima, roditeljima korisnika, ministarstvom nadležnim za poslove socijalne skrbi, ministarstvom nadležnim za poslove obrazovanja, državnim i drugim tijelima, Edukacijsko rehabilitacijskim fakultetom i humanitarnim udrugama
* brine se za unapređenje rada suvremenim metodama rada, stručnim usavršavanjem radnika, prati stručni rad, vrednuje rad i predlaže napredovanje stručnih radnika, potiče kvalitetnu profesionalnu komunikaciju
* stručno se usavršava
* obavlja i druge poslove ako zakonom i ovim Statutom nisu u nadležnost nekog drugog tijela

Ravnatelj je odgovoran za zakonitost rada i stručni rad Centra.

Ravnatelj ima pravo i dužnost prisustvovati sjednicama Upravnog vijeća i sudjelovati u njegovom radu bez prava odlučivanja sukladno Poslovniku o radu Upravnog vijeća.

**Članak 52.**

Za ravnatelja Centra može biti imenovana osoba koja ispunjava sljedeće uvjete:

- završen preddiplomski i diplomski sveučilišni studij ili integrirani preddiplomski i diplomski sveučilišni studij socijalnog rada, socijalne politike, prava, psihologije, sociologije, socijalne pedagogije, edukacijske rehabilitacije, logopedije, pedagogije, medicinskih, humanističkih ili drugih društvenih znanosti,

- najmanje pet godina radnog staža u propisanom akademskom zvanju i akademskom stupnju, od toga najmanje tri godine u djelatnosti socijalne skrbi ili drugoj društvenoj djelatnosti u propisanom akademskom zvanju i akademskom stupnju i

- u odnosu na koju ne postoji zapreka iz članka 213. stavka 1. Zakona o socijalnoj

skrbi.

Iznimno, ako se na javni natječaj nije javio ni jedan kandidat koji ispunjava uvjete iz stavka 1. podstavka 1. ovoga članka , za ravnatelja Centra može biti imenovana osoba koja ima završen odgovarajući preddiplomski studij iz stavka 1. podstavka 1. ovoga članka i ispunjava uvjete iz stavka 1. podstavaka 2. i 3. ovoga članka.

Ravnatelj Centra mora imati hrvatsko državljanstvo.

Kandidat za ravnatelja Centra, a koji je član Upravnog vijeća, ne može sudjelovati u raspravi i donošenju odluke o prijedlogu da se njega imenuje za ravnatelja Centra.

**Članak 53.**

Ravnatelja Centra imenuje Upravno vijeće uz prethodnu suglasnost ministra nadležnog za poslove socijalne skrbi.

Natječaj za ravnatelja Centra objavljuje se u “Narodnim novinama” i u drugom javnom glasilu.

**Članak 54.**

Ravnatelj se imenuje na mandat od četiri godine, a ista osoba može biti ponovno imenovana za ravnatelja.

Osoba imenovana za ravnatelja Centra sklapa sa Upravnim vijećem ugovor o radu u punom radnom vremenu na vrijeme od četiri godine.

Ako je za ravnatelja Centra imenovana osoba koja je u tom Centru imala ugovor o radu na neodređeno vrijeme za druge poslove, prava i obveze iz radnog odnosa će, na njegov zahtjev, mirovati najdulje do isteka drugog mandata.

Osobu imenovanu za ravnatelja, do povratka na poslove koje je prethodno radila, zamjenjuje osoba s kojom se sklapa ugovor o radu na određeno vrijeme.

Osobi koja je imenovana za ravnatelja Centra, istekom mandata, ako ne bude ponovno imenovana ravnateljem, Centar je dužan ponuditi sklapanje ugovora o radu za poslove koje ispunjava uvjete.

**Članak 55.**

Ako se na raspisani natječaj nitko ne prijavi ili nitko od prijavljenih kandidata ne bude izabran natječaj će se ponoviti.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja,ali najduže do godinu dana.

U slučaju ponavljanja natječajnog postupka primjenjuju se odredbe članka 41. do 43. Zakona o ustanovama.

**Članak 56.**

Upravno vijeće dužno je razriješiti ravnatelja Centra i prije isteka mandata za koji je izabran ako:

* ravnatelj to osobno zahtjeva
* nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu,
* ako je nastupila zapreka iz članka 213.,stavka1. Zakona o socijalnoj skrbi
* ne provodi program rada Centra koji je donijelo Upravno vijeće
* u svom radu krši propise i opće akte Centra ili neopravdano ne izvršava odluke Upravnog vijeća ili postupa u suprotnosti s njima
* svojim nesavjesnim ili nepravilnim radom prouzroči Centru veću štetu ili ako zanemaruje ili nesavjesno obavlja svoju dužnost tako da su nastale ili mogu nastati veće smetnje u obavljanju djelatnosti
* ako je nalazom inspekcije ustanovljena teža povreda propisa i općih akata Centra ili su utvrđene veće nepravilnosti u radu ravnatelja

Upravno vijeće mora prije donošenja odluke o razrješenju obavijestiti ravnatelja o razlozima za razrješenje i dati mu mogućnost da se o njima pisano izjasni.

**Članak 57.**

U slučaju razrješenja ravnatelja imenovat će se vršitelj dužnosti ravnatelja, s time da je Upravno vijeće dužno raspisati natječaj za ravnatelja u roku od 30 dana od dana imenovanja vršitelja dužnosti.

## Članak 58.

Ravnatelja u slučaju privremene spriječenosti u obavljanju ravnateljskih poslova zamjenjuje stručni radnik Centra kojega odredi ravnatelj.

Stručni radnik iz stavka 4. ovog članka koji zamjenjuje ravnatelja ima prava i dužnosti obavljati one poslove ravnatelja čije se izvršenje ne može odgađati.

**3.STRUČNO VIJEĆE**

**Članak 59.**

Centar ima Stručno vijeće. Stručno vijeće čine svi stručni radnici Centra.

Stručno vijeće o svom radu vodi zapisnik. Stručno vijeće donosi Poslovnik o radu kojim se uređuje način i djelokrug rada, izbor predsjednika i zamjenika Stručnog vijeća.

**Članak 60.**

Stručno vijeće raspravlja i daje Ravnatelju i Upravnom vijeću Centra mišljenje i

prijedloge o:

- stručnim pitanjima koja se odnose na djelatnost Centra,

- ustroju Centra

- utvrđivanju plana i programa rada Centra i prati njegovo ostvarivanje,

- potrebi stručnog usavršavanja stručnih radnika Centra,

- drugim pitanjima vezanim za stručni rad utvrđenim Statutom Centra.

**4. STRUČNI TIM**

**Članak 61.**

Za poslove za koje je potrebno donošenje zajedničke odluke više stručnjaka u Centru se osniva Stručni tim.

Stručni tim čine;

* edukacijski rehabilitator/odgajatelj,
* socijalni radnik,
* logoped,
* psiholog,
* pedagog,
* medicinska sestra.

Po potrebi u rad Stručnog tima mogu se uključiti i drugi stručni radnici.

Članove Stručnog tima imenuje ravnatelj početkom školske godine.

**Članak 62.**

Stručni tim obavlja slijedeće poslove:

* procjenjuje trajanje i učestalost stručne podrške pri uključivanju korisnika u programe Centra te vrši izbor stručnjaka koji provode psihosocijalnu rehabilitaciju
* izrađuje i donosi individualne planove rada za korisnike,
* prati i evaluira realizaciju individualnih planova rada za korisnike,
* rješava druga stručna pitanja vezana uz pojedinog korisnika,
* kao savjetodavno tijelo Stručni tim mogu koristiti ravnatelj, Upravno vijeće, stručna i druga tijela Centra.

Stručni tim o svom radu vodi zapisnik. Stručni tim ima Poslovnik o radu kojim se određuje način rada i izbor predsjednika i zamjenika Stručnog tima.

**5. VIJEĆE RODITELJA**

**Članak 63.**

Vijeće roditelja čine izabrani predstavnici roditelja svakog razrednog odjela na roditeljskom sastanku početkom školske godine.

Jedan predstavnik je roditelj korisnika Dislocirane jedinice „Kolodvorska“.

U vijeću roditelja kao voditelj Vijeća roditelja je i predstavnik stručnih radnika Centra.

Vijeće roditelja na konstitutivnoj sjednici bira predsjednikazamjenika predsjednika i donosi Godišnji plan rada.

Za člana Vijeća roditelja ne može biti izabrana osoba kojoj je oduzeto pravo da živi sa svojim djetetom, koja je lišena prava na roditeljsku skrb, kojoj je zabranjeno da se neovlašteno približava djetetu s kojim ne živi ili kojoj je izrečena prekršajna sankcija za zaštitu od nasilja u obitelji.

Vijeće roditelja raspravlja o pitanjima značajnim za rad Centra te daje mišljenja i prijedloge u svezi: uvjeta rada i poboljšanja uvjeta rada u Centru; organiziranja nastave, uspjeha učenika u obrazovnom radu i izvanškolskim aktivnostima; poboljšanja pedagoškog standarda; planiranja i organiziranja izleta, maturalnih putovanja, športskih natjecanja i kulturnih događanja; opterećenja i zaduženja učenika.

Mandat predstavnika roditelja u Vijeću roditelja traje jednu školsku godinu.

Mandat predsjednika i zamjenika predsjednika u Vijeću roditelja traje jednu školsku godinu.

Rad Vijeća roditelja je detaljnije reguliran Poslovnikom o radu Vijeća roditelja.

**Članak 64**.

Ravnatelj je dužan u najkraćem roku obavijesti Vijeće roditelja o svim pitanjima od općeg značaja za Centar.

Ravnatelj i Upravno vijeće dužni su u okviru svoje nadležnosti razmotriti prijedlog Vijeća roditelja i pisano ga o tome izvijestiti.

**6. VIJEĆE UČENIKA**

**Članak 65.**

Vijeće učenika čine svi učenici-korisnici Centra

Rad Vijeće učenika organiziran je tako da svako razredno odjeljenje delegira svog predstavnika, te korisnici radno-okupacijskih aktivnosti svog predstavnika u Povjerenstvo Vijeća učenika.

Vijeće učenika kroz Povjerenstvo predlaže mjere vezane uz poboljšanje života i rada učenika-korisnika.

Mandat predstavnika učenika traje jednu školsku godinu.

**7. ETIČKO POVJERENSTVO**

**Članak 66.**

Radi savjetovanja Centra u pitanjima Etičkog kodeksa te razvoja i primjene etičkih standarda u Centru se osniva Etičko povjerenstvo.

Etičko povjerenstvo donosi mišljenje o načelnim pitanjima kao i o usklađenosti ponašanja u konkretnim slučajevima s načelima i odredbama Etičkog kodeksa.

**Članak 67.**

Etičko povjerenstvo imenuje Upravno vijeće Centra.

Etičko povjerenstvo čini tri člana, za svakog člana povjerenstva imenuje se zamjenik.

Dva člana povjerenstva su stručni radnici Centra a jedan član je istaknuti stručnjak izvan Centra odnosno druge pravne osobe iz različitih stručnih područja u svezi djelatnosti.

**Članak 68.**

Mandat etičkog povjerenstva je četiri godine. Član povjerenstva može biti imenovan na tu dužnost najviše dva puta uzastopno.

Članstvom u etičkom povjerenstvu ne ostvaruje se pravo na naknadu.

**Članak 69.**

Član etičkog povjerenstva može biti razriješen dužnosti i prije isteka vremena na koje je imenovan ako:

* sam zatraži razrješenje,
* ne ispunjava dužnosti člana
* izgubi sposobnost obnašanja dužnosti
* se ponaša suprotno načelima etike i načelima predviđenim Zakonom o socijalnoj skrbi

Postupak radi utvrđivanja uvjeta za razrješenje članova mogu pokrenuti predsjednik Etičkog povjerenstva, najmanje dva člana povjerenstva ili Upravno vijeće Centra.

**Članak 70.**

Etičko povjerenstvo nakon razmatranja razloga za razrješenje člana povjerenstva može predložiti Upravnom vijeću razrješenje člana.

Ukoliko prijedlog za razrješenje bude prihvaćen, Upravno vijeće odmah pokreće postupak za imenovanje novog člana.

Upravno vijeće može razriješiti člana povjerenstva i bez prijedloga povjerenstva temeljem neposrednog saznanja o okolnostima iz članka 80. ovog Statuta.

**Članak 71.**

Pitanja iz svoje nadležnosti etičko povjerenstvo rješava zaključkom. Zaključak povjerenstvo donosi jednoglasnom odlukom prisutnih članova povjerenstva.

Zaključci povjerenstva su pravovaljani ukoliko je na sjednici prisutan natpolovičan broj članova povjerenstva.

Zaključke sa sjednica povjerenstva potpisuje predsjednik povjerenstva, odnosno zamjenik predsjednika povjerenstva.

O donesenom zaključku povjerenstvo obavještava Upravno vijeće i ravnatelja Centra.

**Članak 72.**

Etičko povjerenstvo obavlja djelatnosti:

* nadzire pridržavanje odredbama Etičkog kodeksa Centra, od strane svih radnika, korisnika, suradnika, roditelja korisnika, vanjskih korisnika i posjetitelja Centra
* osigurava obavljanje djelatnosti socijalne skrbi na načelima etike,
* prati primjenu etičkih načela u pružanju usluga,
* prati primjenu etičkih načela u provođenju istraživanja s korisnicima usluga, osobito s djecom,
* poduzima mjere i senzibilizira javnost za promicanje etičkih stavova u radu s korisnicima,
* rješava druga etička pitanja,
* prati život korisnika Centra,
* donosi zaključke po pritužbama za kršenje odredba Etičkog kodeksa, podnesenim od strane radnika, korisnika, suradnika, roditelja korisnika, vanjskih korisnika i posjetitelja Centra.

Odredbe vezano uz podnošenje pritužbi uređene su Poslovnikom o radu povjerenstva.

**Članak 73.**

Sjednice povjerenstva sazivaju se prema potrebi, a obavezno ukoliko je povjerenstvu podnesena pisana pritužba od strane radnika, korisnika, suradnika, roditelja korisnika, vanjskih korisnika i posjetitelja Centra.

U slučaju podnošenja pritužbe iz stavka 1. sjednica se mora sazvati najkasnije dva dana nakon zaprimanja pritužbe.

Sjednicu saziva predsjednik povjerenstva.

Predsjednik povjerenstva dužan je sazvati sjednica na zahtjev predsjednika/ice Upravnog vijeća, ravnatelja, ili većine članova Upravnog vijeća Centra.

**Članak 74.**

Na sjednicama Etičkog povjerenstva vodi se zapisnik.

**IX. UNUTARNJI NADZOR**

**Članak 75.**

Centar provodi unutarnji nadzor nad radom svojih ustrojbenih jedinica i radnika.

Unutarnji nadzor provodi se na način propisan općim aktom Centra i godišnjim planom i programom provedbe unutarnjeg nadzora.

Godišnji plan i program provedbe unutarnjeg nadzora Centar je obvezan izraditi najkasnije do 31. prosinca tekuće godine za sljedeću godinu.

### X. JAVNOST RADA CENTRA

**Članak 76.**

Rad Centra je javan.

Centar je dužan pravodobno i na istiniti način obavještavati javnost o obavljanju djelatnosti ili dijela djelatnosti za koju je osnovan.

Za obavještavanje javnosti može izdavati periodične biltene, publikacije, te podnositi izvješće o svom djelovanju.

Centar je dužan osobi koja dokaže pravni interes, znanstveni ili stručni, dopustiti uvid u svoju djelatnost te dati informacije sukladno važećim propisima o dostupnosti informacija ali i čuvanju tajnosti podataka.

**Članak 77.**

Samo ravnatelj i osoba koju on ovlasti mogu putem tiska, radija ili televizije, interneta obavještavati javnost o djelatnosti Centra.

### XI. OPĆI AKTI

**Članak 78.**

Opći akti Centra jesu Statut, pravilnici, poslovnici i odluke kojima se uređuju pojedina pitanja djelatnosti u Centru.

**Članak 79.**

U Centru se donose opći akti:

- Pravilnik o radu

- Pravilnik o unutarnjem ustrojstvu i sistematizaciji poslova

- Pravilnik o ostvarivanju i korištenju vlastitih prihoda

- Pravilnik o unutarnjem nadzoru

- Pravilnik o zaštiti na radu

- Pravilnik o zaštiti od požara

- Pravilnik o kućnom redu

- Pravilnik o pedagoškim mjerama

- Pravilnik o stručnom usavršavanju i osposobljavanju radnika

- Pravilnik o prijamu i otpustu korisnika

- Pravilnik o zaštiti tajnosti podataka

- Poslovnik o radu Stručnog vijeća

- Poslovnik o radu Upravnog vijeća

- Poslovnik o radu Učiteljskog vijeća

- ostali opći akti koje je potrebno donijeti prema odredbama posebnih zakona i ovog Statuta.

**Članak 80.**

Statut Centra i Pravilnik o ostvarivanju i korištenju vlastitih prihoda

donosi Upravno vijeće uz prethodnu suglasnost osnivača.

Upravno vijeće donosi Pravilnik o radu i Pravilnik o unutarnjem ustrojstvu i sistematizaciji uz suglasnost Ministarstva, te Poslovnik o radu Upravnog vijeća.

Stručno vijeće donosi Poslovnik o radu Stručnog vijeća, Pravilnik o stručnom usavršavanju i osposobljavanju radnika, Učiteljsko vijeće donosi Poslovnik o radu Učiteljskog vijeća i Pravilnik o pedagoškim mjerama.

Ravnatelj Centra donosi Pravilnik o kućnom redu, Pravilnik o zaštiti tajnosti podataka i Pravilnik o prijamu i otpustu korisnika na prijedlog Stručnog vijeća, Pravilnik o zaštiti od požara, Pravilnik o unutarnjem nadzoru, Pravilnik o zaštiti na radu, kao i ostale opće akte koje je potrebno donijeti po odredbama zakona i ovog Statuta.

**Članak 81.**

Izmjene i dopune općih akata donose se po istom postupku kao i sami opći akti.

Opći akti stupaju na snagu osmog dana od dana njihova objavljivanja na oglasnoj ploči ili glasilu Centra, a u izuzetnim slučajevima i danom objavljivanja.

**Članak 82.**

Odredbe općih akata moraju biti u suglasnosti sa zakonom i Statutom.

U slučaju njihove nesuglasnosti, primjenjivat će se odgovarajuće odredbe zakona i Statuta.

Ocjenu nesuglasnosti Statuta i ostalih općih akata daje Upravno vijeće koje ujedno inicira postupak radi međusobnog usklađivanja tih općih akata u smislu stavka 1. i 2. ovog članka.

Ako Upravno vijeće ocjeni da Statut ili drugi opći akt nisu u skladu sa zakonskim i drugim propisima, započet će postupak njihova usklađivanja s tim propisima.

**Članak 83.**

Za tumačenje odredbi općih akata nadležan je donositelj akata.

**Članak 84.**

Opći akti, a osobito oni koji uređuju prava, obveze i odgovornost radnika Centra moraju biti dostupni svakom radniku.

**XII. ZAŠTITA TAJNOSTI PODATAKA**

**Članak 85.**

Zaštita tajnosti podataka u Centru provodi se sukladno Zakonu o zaštiti tajnosti podatka i Pravilnikom o zaštiti tajnosti podataka.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Centra i štetilo njegovu poslovnom ugledu, interesu i ugledu uposlenih radnika

Stručni i drugi radnici Centra dužni su čuvati kao poslovnu tajnu sve što znaju o osobama i njihovom privatnom obiteljskom životu.

**Članak 86.**

Ravnatelj Centra donijet će Pravilnik o zaštiti tajnosti podataka kojim će utvrditi:

* koje se isprave i podaci imaju smatrati tajnom Centra i čije bi odavanje neovlaštenoj osobi bilo protivno poslovanju Centra i štetilo interesima i poslovnom ugledu Centra,
* koje su osobe ovlaštene priopćavati drugim osobama sadržaj isprave i podatke koji imaju značaj tajne Centra.

**Članak 87.**

Tajnu Centra dužni su čuvati članovi Upravnog vijeća, kao i uposleni u Centru koji su na bilo koji način saznali za sadržaj isprava ili podatke koji se smatraju tajnom Centra.

Obveza čuvanja tajne ne prestaje ni nakon što osobe navedene u stavku 1. ovog članka izgube status na temelju kojeg su odgovorni za čuvanje tajne Centra.

**Članak 88.**

Povreda dužnosti čuvanja tajne predstavlja težu povredu ugovora o radu.

O čuvanju tajne neposredno skrbi ravnatelj.

### XIII. STATUSNE PROMJENE

**Članak 90.**

O svim statusnim promjenama odlučuje osnivač.

### XIV. PRESTANAK DJELOVANJA CENTRA

**Članak 91.**

Centar prestaje djelovati kada se ispune uvjeti i pretpostavke iz članka 71. i 72. Zakona o ustanovama odnosno prema odredbama važećih zakona.

### XV. IZMJENE I DOPUNE STATUTA

**Članak 92.**

Prijedlog izmjena i dopuna Statuta utvrđuje Upravno vijeće, a odluku o izmjeni i dopuni Statuta donosi Upravno vijeće uz prethodnu suglasnost Ministarstva.

Inicijativu za izmjenu i dopunu Statuta Ministarstvo i Upravno vijeće.

### XVI. TUMAČENJE ODREDBI STATUTA

**Članak 93.**

U slučaju nejasnoća ili nesuglasnosti oko tumačenja odredbi Statuta mjerodavno je tumačenje koje daje Upravno vijeće.

### XVII. PRIJELAZNE I ZAVRŠNE ODREDBE

**Članak 94.**

Centar je dužan uskladiti opće akte s ovim Izmjenama i dopunama Statuta u roku od 30 dana od dana njihova stupanja na snagu. Do dana donošenja akata u smislu stavka 1. ovoga članka, ostaju na snazi postojeći opći akti Centra, ako nisu u suprotnosti sa zakonom i ovim Izmjenama i dopunama Statuta.

.

**Članak 95.**

Stupanjem na snagu ovog Statuta Centra za odgoj i obrazovanje Velika Gorica prestale su važiti odgovarajuće odredbe Statuta Centra za odgoj i obrazovanje Velika Gorica kojeg je Upravno vijeće Centra donijelo 01.12.2020. godine.

**Članak 96.**

Ovaj Statut Centra stupa na snagu 8 dana od objave na oglasnoj ploči Centra.

**Članak 97.**

Na pitanja koja nisu uređena na drugačiji način ovim Statutom primjenjuju se odredbe Zakona o ustanovama i Zakona o socijalnoj skrbi.

Predsjednik Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Danijel Deverić, mag. theol.

Na Izmjenu i dopunu Statuta Ministarstvo rada, mirovinskog sustava, obitelji i socijalne politike dalo je suglasnost 22. studenog 2021. godine Klasa:550-06/21-01/181, Urbr.;524-08-01-02/6-21-2.

Utvrđuje se da je ova Izmjena i dopuna Statuta objavljena na oglasnim pločama Centra 17.12.2021. godine, te je stupila na snagu 27.12.2021. godine.

Klasa: 012-03/21-01/3

Ur.br.: 238/31-96-01-01-21-1

Velika Gorica, 17.12. 2021. Ravnateljica:

Nikolina Vučković Barišić, prof.def.